Музэй Вікторыі і Альбэрта

**Музэй Вікторыі і Альбэрта** — музэй у Лёндане, найбуйнейшы ў сьвеце музэй дэкаратыўна-прыкладнога мастацтва. Займае плошчу 51 000 м² і мае 145 галерэяў. Уваход вольны.

## Заснаваньне

Заснаваны ў 1852 року — на наступны рок пасьля таго, як у Лёндане адбылася першая «Сусьветная выстава вырабаў прамысловасьці ўсіх нацыяў». Першапачатковая назва ўстановы — Музэй вытворцаў. Сьпярша ён разьмяшчаўся ў Мальбара Хаўсе, потым у Самарсэт Хаўсе, дзе знаходзілася Каралеўская акадэмія мастацтваў. Першы дырэктар музэю — Генры Коўл (1808—1882). Ён і стаў ініцыятарам прыдбаньня рэчаў ужытковага мастацтва (і навукі) з выставы.

Музэй не зьбіраў першасную калекцыю. Краінам-удзельніцам Сусьветнай выставы экспанаты не вярталіся, і Лёндан умомант стаў уласьнікам выдатнага сабраньня, якое засталося толькі дапаўняць.

Распачаліся клопаты па праектаваньні ўласнага памяшканьня. І толькі ў чэрвені 1857 р. новы музэйны будынак урачыста адкрыла каралева Вікторыя. Новаўвядзеньнем сталася выкарыстаньне газавага асьвятленьня, што давала магчымасьць азнаёміцца з экспанатамі шырокім слаям насельніцтва і рамесьнікам.

Сучасную назву — Музэй Вікторыі і Альбэрта — установа атрымала толькі ў 1899 р. (прынц Альбэрт памёр яшчэ ў 1861 р., Вікторыя — у студзені 1901-га). Насамрэч каралева і ейны муж ня маюць ніякага дачыненьня да стварэньня калекцыі музэю і перасьледавалі толькі мэту зацьверджаньня сваёй вядомасьці на будучыню.

## Мінуўшчына

Музэй разьмясьціўся ў раёне Паўднёвы Кенсынгтон. Будынкі перабудоўваліся, руйнаваліся і дапаўняліся. Для аздабленьня былі выкарыстаныя фрэскі, мастацкі чыгун, вітражы, мазаікі, кераміка. Архітэктура і аздабленьне нясуць усе адзнакі гістарычных стыляў і эклектыкі.

У рокі 2-й сусьветнай вайны экспанаты былі эвакуяваныя і схаваныя, а будынкі музэю, не зважаючы на бамбаваньне Лёндану, атрымалі нязначныя пашкоджаньні. Але музэйныя галерэі страцілі вітражы эпохі каралевы Вікторыі.

На 1960-я рокі прыйшлося дабудоўваньне памяшканьняў бібліятэкі па мастацтве. Частка музэйных памяшканьняў рана атрымала электрычнасьць. Музэй мае 145 галерэяў для экспазыцыяў, кавярню, лекцыйную залю, крамы.

## Зборы музэю

* Архітэктурныя фрагмэнты, гіпсавыя копіі, мадэлі будоўляў
* Прыкладное мастацтва Азіі
* Прыкладное мастацтва кантынэнтальнай Эўропы ад антычнасьці да нашых дзён
* Прыкладное мастацтва Вялікай Брытаніі
* Кераміка і парцалян розных краінаў сьвету
* Гісторыя моды і ювэлірныя вырабы
* Мэбля розных эпохаў
* Вырабы са шкла
* Мэталы і сплавы
* Жывапіс і малюнак, расейскія абразы
* Фатаграфія
* Гісторыя тэатру
* Тэкстыль
* Скульптура розных эпохаў
* Графіка і кнігадрук
* Аддзел рэстаўрацыі і кансярвацыі
* Рэклямны і асьветны аддзел

## Глядзіце таксама

* Сьпіс музэяў Лёндану

## Крыніцы

## Літаратура
* The Victoria and Albert Museum: The History of its Building, John Physick 1982
* Western Furniture: 1350 To the Present Day In the Victoria and Albert Museum London, Christopher Wilk 1996
* Design & the Decorative Arts: Britain 1500—1900, Michael Snodin & John Styles 2001
* Creating the British Galleries at the V&A: A study in museology, Christopher Wilk & Nick Humphrey, Editors, 2004

## Вонкавыя спасылкі
* Афіцыйная бачына
* Плян галерэяў музэю

Катэгорыя:Музэі Ангельшчыны
Катэгорыя:Лёндан